b"\n_START_ARTICLE_\nChristian Bauditz\n_START_PARAGRAPH_\nChristian Ferdinand Bauditz (31. januar 1815 i K\xc3\xb8benhavn \xe2\x80\x93 5. januar 1909 sammesteds) var en dansk officer._NEWLINE_Han var en s\xc3\xb8n af major, stadsm\xc3\xa6gler i K\xc3\xb8benhavn Theodor August Gotthilf Bauditz og Cathrine Marie f. Holm. Han blev landkadet i 1827 og sekondl\xc3\xb8jtnant i 1830, men afgik f\xc3\xb8rst til tjeneste ved 2. jyske infanteriregiment i 1833, blev premierl\xc3\xb8jtnant 1842 og ansattes ved 9. bataljon, hvorefter han i januar 1843 indtr\xc3\xa5dte i \xc3\xa6gteskab med Jacobine Margrethe Cathrine Seidelin, datter af oberstl\xc3\xb8jtnant Seidelin, ejer af det Seidelinske Officin. I 1849 blev Bauditz kaptajn ved 9. bataljon og deltog i Tre\xc3\xa5rskrigen. Han deltog i kampene ved Kolding, Guds\xc3\xb8 og Fredericia, og \xc3\xa5ret efter var han med ved Helligb\xc3\xa6k, Isted, Stenten M\xc3\xb8lle og Frederiksstad. Efter at v\xc3\xa6re blevet major i 1861 blev han overf\xc3\xb8rt til 19. bataljon, som han blev chef for i 1863, stadigv\xc3\xa6k i felten. Dog blev han i marts 1864 stillet til Overkommandoens r\xc3\xa5dighed og havde flere betroede hverv i 2. Slesvigske Krig, hvor han som leder af 8. regiment deltog i Dybb\xc3\xb8ls og Als' forsvar indtil maj samme \xc3\xa5r._NEWLINE_I 1865 udn\xc3\xa6vntes han til oberstl\xc3\xb8jtnant og chef for Den Kongelige Livgarde, \xc3\xa5ret efter til kammerherre og i 1867 til oberst. I 1869 ledsagede han kronprins Frederik (den senere Frederik VIII) under en rejse til Stockholm og samme \xc3\xa5r kong Christian IX i anledning af kronprinsens bryllup. I 1872 deltog Bauditz i en troppesamling i \xc3\x98strig, beordredes atter til Stockholm i anledning af Carl XV's bis\xc3\xa6ttelse og ledsagede i 1874 kronprinsen p\xc3\xa5 en rejse til Rusland og Preussen. Samme \xc3\xa5r udn\xc3\xa6vntes han til generalmajor og chef for fynske brigade; om sommeren beordredes han til lejren ved Hald som chef for 1. brigade. Atter i 1880 deltog han som brigadechef i \xc3\xb8velserne ved Hald og udn\xc3\xa6vntes 1882 til generall\xc3\xb8jtnant og kommanderende general i 2. Generalkommandodistrikt, hvorfra han afgik i 1885 p\xc3\xa5 grund af alder. Han blev en gammel mand, men var blind p\xc3\xa5 sine senere dage._NEWLINE_Bauditz blev Ridder af Dannebrog 1849, Dannebrogsmand 1864, Kommand\xc3\xb8r af 2. grad 1869 og af 1. grad 1878. Han modtog Storkorset 1883 og bar ogs\xc3\xa5 flere udenlandske ordener._NEWLINE_Han er begravet p\xc3\xa5 Assistens Kirkeg\xc3\xa5rd. Der findes en tegning udf\xc3\xb8rt af hans fjerne sl\xc3\xa6gtning, kaptajn, rigsgreve Ulrich von Baudissin (ca. 1850) i familieeje. Litografi. Helitypi af Pacht & Crone. Fotografi af Georg E. Hansen."